recursal/SuperWikiNEXT-32B huggingface dataset:
'n **Morgen** of **morg** was 'n maateenheid van grondgebied in Duitsland, Nederland, Pole en die Nederlandse kolonies, insluitend Suid-Afrika en Taiwan. Die grootte van 'n morgen wissel van 0.5 tot 2.5 akkers (2,000 tot 10,100 m2). Dit was ook gebruik in Ou Pruise, die Balkan, Noorweë en Denemarke, waar dit gelyk was aan ongeveer 2/3 akkers (2,700 m2)

Die woord is identies aan die Duitse en Nederlandse woord vir "oggend", omdat, soortgelyk aan die Keiserlike akker, dit dui die oppervlakte aan, wat 'n man agter 'n bees of perd met 'n enkelbladploeg in 'n oggend kan ploeg. DIe *morgen* was gewoonlik vasgestel op ongeveer 60-70% van die *tagwerk* (verwysend na 'n volle dag van ploeg). In 1869, het die Noord-Duitse Bond die morgen vasgestel op 'n 1/4 hektaar (2,500 m2) maar in die moderne tyde word die meeste landbou werk in volle hektare gemeet. Die volgende onderste meeteenheid was die Duitse "rute" of imperiale roede maar die metrieke roedelengte van 5 meters het nooit gewild geraak nie. Die morgen word vandag nog steeds gebruik in Taiwan, wat "kah" genoem word. 1 kah is omtrent 2 akkers (8,100 m2).

Suid-Afrika
-----------

Voor die gebruik van die metriese stelsel in die 1970's, was die morgen die wettige maateenheid vir land in drie van die vier voor-1994 Suid-Afrikaanse provinsies – die Kaapprovinsie, die Oranje-Vrystaat en die Transvaal. In November 2007 het die *South African Law Society* 'n omskakelingsfaktor van *1 morgen = 0.856 532 hectares* gepubliseer te gebruik "vir die omskakeling van gebiede van imperiale eenhede na metrieke, veral wanneer gekonsolideerde diagramme opgestel word".

Sien ook
--------

* Morgenvoet
* Kaapse maateenhede
Thabane in Augustus 2014
**Thomas Motsoahae Thabane** (gebore 28 Mei 1939) is 'n politikus. Hy was die premier van Lesotho vanaf Junie 2017 tot Mei 2020. Hy het ook die amp vanaf Junie 2012 tot Maart 2015 beklee. Hy is die huidige leier van die All Basotho Convention (ABC) politieke party.

Thabane het in die destydse regering van premier Pakalitha Mosisili gedien. Hy was 'n lid van die regerende Lesotho Congress for Democracy (LCD), maar in 2006 het hy van die LCD af weggebreek en die All Basotho Convention van stapel gestuur. Na meer as vyf jaar in opposisie het hy 'n koalisie van 12 partye in die nasleep van die 2012-parlementsverkiesing gevorm en hy is tot premier aangestel.

In die 2015-parlementsverkiesing is die ABC deur 'n sewe-party-koalisie onder leiding van Mosisili verslaan, hoewel die ABC wel die meeste kiesafdelings gewen het. Twee maande later het Thabane saam met twee ander opposisieleiers na Suid-Afrika gevlug en beweer dat hul lewens in gevaar was. Hulle het op 12 Februarie 2017 na Lesotho teruggekeer om deel te neem aan 'n mosie van wantroue wat Mosisili as premier verwyder het. In die daaropvolgende parlementsverkiesing het Thabane 'n meervoudige aantal setels in die Nasionale Vergadering gewen en as premier teruggekeer.

In 2020 was Thabane onder druk om as premier te bedank weens sy beweerde betrokkenheid by die moord op sy gewese eggenoot. Hy het op 18 Mei aangekondig dat hy die volgende dag sou bedank. Finansies minister Moeketsi Majoro het hom opgevolg.
**Tzaneen-lughawe** (IATA-kode: **LTA**, ICAO: **FATZ**) is 'n klein lughawe naby Tzaneen in Limpopoprovinsie, Suid-Afrika.

Die lughawe beskik oor een geteerde aanloopbaan, 'n teerparkeerblad en 30 sinkloodse (*hangers*) vir ligte vliegtuie.

Klimaat
-------

Die klimaat by Tzaneen-lughawe is vogtig en subtropies. Die gemiddelde dagtemperatuur is 22 °C. Die warmste maand is Oktober op 26 °C, en koudste Junie, met 16 °C. Die gemiddelde reënval is 880 millimeter per jaar. Die natste maand is Januarie met 280 mm reën, en die droogste is Mei met 1 mm.

Geografie
---------

Die land rondom die lughawe Tzaneen is meestal plat, maar in die noordweste is dit heuwelagtig. Die hoogste punt in die gebied is Xilobye, 750 meter bo seespieël, 2,9 km suidwes van die lughawe Tzaneen. Daar woon ongeveer 28 mense per vierkante kilometer rondom die Tzaneen-lughawe, 'n relatief klein bevolking. Die naaste groter dorp is Nkowankowa, 7,8 km suidwes van die Tzaneen-lughawe. Die gebied rondom die Tzaneen-lughawe is beplant met houtplantasies, sitrus- en ander vrugteboorde. Suid en suidwes van die Tzaneen-lughawe is vir vlieëniers die gevaarlike Wolkberge en Magoebaskloof.

Lugdienste en bestemmings
-------------------------

* Geen geskeduleerde vlugte

Navigasiehulp
-------------

* Ongerigte radiobaken
* Geen aanloopbaanligte

Bron
----

* www.pictaero.com Tzaneen
Die areas wat deur die brande geteister is.
Die **Wes-Vrystaatse veldbrande van Oktober 2020** het groot dele landbougrond van 'n belangrike landboustreek, die Tokologo en Tswelopele Plaaslike Munisipaliteite, in puin gelê tydens warm en winderige toestande. Die brande is vanaf Hertzogville deur die wind in 'n oos- en suidoostelike rigting gedryf, en het na bewering op Sondag 18 Oktober ontstaan toe betogers ’n Jojo-watertenk en/of buitebande op die R708-pad net buite die dorp aan die brand gesteek het.

Kort daarna het nog drie brandpunte ontstaan, waaronder een tussen Kimberley en Warrenton wat teen 10 km per uur ooswaarts voortgewaai is. Die vierde brand wat laatnag op 'n plaas naby Christiana ontstaan het kon gou deur 'n span werkers geblus word. Teen Vrydag 23 Oktober is die brande grootliks onder bedwang gebring, maar teen Saterdagmiddag is daar steeds brande geblus.

Skade
-----

Meer as 100 kommersiële boere, benewens hoewe-eienaars, is deur die brande geaffekteer. 1 800 stuks vee benewens wild het in die brand omgekom, of het brandwonde opgedoen. Plaasgeboue en meer as 130 000 ha weiveld het afgebrand, en daar is gevrees dat sekere boere kan bankrot speel. 'n Jong boer van Hertzogville het op 19 Oktober tydens die brandslaan 40% derdegraadse brandwonde opgedoen, en moes ook behandeling vir rookinaseming ontvang. Verskeie ander brandslaners is ook beseer.

Optrede en hulpverlening
------------------------

Die Hertzogville-betogers was ontevrede met die kwaliteit van water wat aan hulle gelewer word. Die SAPD het 17 verdagtes vir kwaadwillige saakbeskadiging in hegtenis geneem, terwyl Agri Hertzogville ’n saak van brandstigting aanhangig gemaak het. Agri Hertzogville het ook hulpverlening georganiseer, en honderde mense en instansies het op Saai en Vrystaat Landbou (VL) se oproepe om hulpverlening gereageer. Voer, vee en finansiële bydraes is ontvang, en ondernemings het aangebied om te help met verlore infrastruktuur.
**EasyJet** (IATA-kode: **U2**, ICAO: **EZJ**), gestileer as **easyJet**, is 'n Britse multinasionale laekostelugredery gebaseer op Londen Lutonlughawe. Dit is die grootste lugredery van die Verenigde Koninkryk volgens aantal passasiers vervoer, en bedryf plaaslike en internasionale geskeduleerde dienste op meer as 600 roetes na 32 lande.

*EasyJet plc* is gelys op die Londense Aandelebeurs en is 'n deel van die FTSE 100-indeks. EasyGroup Holdings Ltd (die beleggingsvoertuig van easyJet stigter Sir Stelios Haji-Ioannou en sy gesin) is die grootste aandeelhouer met 'n 34,62% belang (teen Julie 2014). teen 2022 verskaf dit werk aan 13 000 mense, oral oor Europa, maar veral in die Verenigde Koninkryk.

EasyJet het vinnig uitgebrei sedert sy stigting in 1995, en gegroei deur 'n kombinasie van verkrygings en basisopeninge gedryf deur verbruikersvraag na laekoste lugreise. Die lugredery, saam met medemaatskappy easyJet Switserland, bedryf tans meer as 320 vliegtuie, meestal die Airbus A319. Dit het 23 basisse in Europa, die grootste een is Londen-Gatwick. In 2013 het easyJet meer as 60 miljoen passasiers vervoer en is die tweede grootste laekosteredery in Europa na Ryanair.

Effektiewe kostebesparing
-------------------------

By easyJet word die pryse laag gehou deur koste te bespaar, onder andere deur passasiers vir etes aan boord te laat betaal, deur nie deur reisagente te werk nie en deur meer as 90% van die kaartjies via die internet te verkoop. Die afwesigheid van verskillende klasse in die kajuit lewer kostevoordele op, omdat daar geen addisionele items soos koerante of verskillende spysenieringsprodukte nodig is nie.

Daarbenewens word die omdraaityd so kort moontlik gehou, deur byvoorbeeld streng op te tree teen reisigers wat laat opdaag, en die kajuit na die vlug deur die kajuitpersoneel te laat opruim. Dit kan lei tot een heen-en-weervlug méér as wat 'n tradisionele redery in dieselfde tyd kan maak.

In teenstelling met ander sogenaamde prysvegters, soos Ryanair, wat hoofsaaklik na klein provinsiale lughawens vlieg om koste te bespaar op landing en hantering, vlieg easyJet wel na die groter lughawens (soos Parys-Charles de Gaulle, Amsterdam-Schiphol, Barcelona–El Prat en Brussel Internasionale Lughawe). EasyJet probeer om hom op hierdie wyse te vestig as goedkoop alternatief vir sakereisigers.
Die **Enigma-masjien** is 'n syfertoestel wat in die vroeë tot middel 20ste eeu ontwikkel en gebruik is om kommersiële, diplomatieke en militêre kommunikasie te beskerm. Dit is gedurende die Tweede Wêreldoorlog op groot skaal deur Nazi-Duitsland gebruik, in alle takke van die Duitse weermag. Die Enigma-masjien is as so veilig beskou dat dit gebruik is om die mees hoogs-geheime boodskappe te versleutel.

Die Enigma het 'n elektromeganiese rotormeganisme wat die 26 letters van die alfabet deurmekaar krap. In tipiese gebruik voer een persoon teks op die Enigma se sleutelbord in en 'n ander persoon skryf watter van die 26 ligte bokant die sleutelbord verlig by elke sleuteldruk. As gewone teks ingevoer word, is die verligte letters die syferteks. Deur syferteks in te voer, verander dit terug in leesbare gewone teks. Die rotormeganisme verander die elektriese verbindings tussen die sleutels en die ligte met elke sleuteldruk.

Die sekuriteit van die stelsel hang af van masjieninstellings wat oor die algemeen daagliks verander is, gebaseer op geheime sleutellyste wat vooraf versprei is, en van ander instellings wat vir elke boodskap verander is. Die ontvangstasie sal die presiese instellings wat deur die versendingstasie gebruik word, moet ken en gebruik om 'n boodskap suksesvol te dekripteer.

Terwyl Nazi-Duitsland 'n reeks verbeterings aan die Enigma oor die jare ingebring het, en dit dekripsiepogings belemmer het, het hulle nie verhoed dat Pole die masjien so vroeg as Desember 1932 ontsyfer en boodskappe voor en in die oorlog lees nie. Pole se deel van hul prestasies het die Geallieerdes in staat gestel om Enigma-versleutelde boodskappe as 'n belangrike bron van intelligensie te ontgin. Baie kommentators sê die vloei van Ultra-kommunikasie-intelligensie van die ontsyfering van Enigma, Lorenz en ander kodemasjiene het die oorlog aansienlik verkort en dalk selfs die uitkoms daarvan verander.
Wêreldbevolking van 10 000 vC tot 2000 nC
Die **Oordeelsdagargument** is 'n waarskynlikheidsleer argument wat beweer dat dit die aantal toekomstige lede van die menslike spesie kan voorspel, gegewe 'n skatting van die totale aantal mense wat tot dusver gebore is. Eenvoudig gestel, dit beweer dat as ons kan aanneem dat as alle mense in 'n ewekansige volgorde gebore word, die kans groot is dat enige enkele mens ongeveer in die middel gebore sal word.

Dit is die eerste keer eksplisiet deur die astrofisikus Brandon Carter in 1983 voorgestel, waarvolgens dit soms die Carter-katastrofe genoem word; die argument is vervolgens voorgehou deur die filosoof John A. Leslie en is sedertdien onafhanklik ontdek deur J. Richard Gott en Holger Bech Nielsen. Soortgelyke beginsels van die eskatologie is vroeër onder andere deur Heinz von Foerster voorgestel. 'n Meer algemene vorm is vroeër in die Lindy-effek voorgestel,waarin die toekomstige lewensverwagting vir sekere verskynsels eweredig is aan (hoewel nie noodwendig gelyk is aan) die huidige ouderdom, en gebaseer is op dalende sterftesyfer oor tyd: ou dinge sal voortduur.

Uitgebeeld deur N as die totale aantal mense wat ooit gebore is of ooit gebore sal word, dui die Koperniese beginsel daarop dat enige enkele mens, ewe waarskynlik (tesame met die ander N - 1 mense) op enige posisie n van die totale bevolking N sal bevind, so mens neem aan dat ons breukposisie *f* = *n* / N eenvormig versprei is op die interval [0, 1] voordat ons ons absolute posisie leer ken.

*f* is eenvormig verspreid op (0, 1), selfs nadat die absolute posisie van *n* bekend is. Daar is byvoorbeeld 'n 95% kans dat *f* in die interval (0,05, 1) is, dit is *f*> 0,05. Met ander woorde, ons kan aanvaar dat ons 95% seker kan wees dat ons binne die laaste 95% van al die mense ooit sal wees. As ons ons absolute posisie *n* ken, impliseer hierdie argument 'n 95% selfversekerde boonste grens vir N wat verkry word deur *n* / N> 0,05 te herrangskik om N <20*n* te gee.

As Leslie se getalle gebruik word, is tot dusver 60 miljard mense gebore, dus kan beraam word dat die kans 95% is dat die totale aantal mense N minder as 20 × 60 miljard sal wees = 1,2 biljoen. As ons aanvaar dat die wêreldbevolking op 10 miljard en 'n lewensverwagting van 80 jaar stabiliseer, kan beraam word dat die oorblywende 1140 miljard mense in 9120 jaar gebore sal word. Afhangend van die projeksie van die wêreldbevolking in die komende eeue, kan ramings wissel, maar die belangrikste punt van die argument is dat dit onwaarskynlik is dat meer as 1,2 biljoen mense ooit sal lewe nie.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
Die **Vrbas** (Serwiese Cyrilies: Врбас) is 'n hoofrivier met 'n lengte van 250 km in die weste van Bosnië en Herzegowina, Sentraal-Europa. Dit is 'n regtersytak van die Savarivier. Die stad Banja Luka is op sy oewers geleë.

Naam
----

Die woord *vrba* beteken "wilgerboom" in Bosnies, Serwies en Kroaties, en 'n aantal treurwilgerbome versier die rivieroewers in Banja Luka. 

Dit het sy naam verleen aan een van die provinsies (*banovinas*) van die Koninkryk Joego-Slawië, die Vrbas Banovina.

Aardrykskunde
-------------

Dit is 'n regtersytak van die rivier Sava. Die Vrbasrivier ontspring teen die suidelike helling van die Vranica-berg naby die stad Gornji Vakuf, op ongeveer 1 530 m bo seevlak. Dit dreineer die sentrale deel van die noordelike hange van die Dinariese Alpe. Dit mond uit in die Savarivier op ongeveer 90 m bo seevlak. Die totale lengte van die hoofwaterloop is ongeveer 250 km. 

Die gemiddelde jaarlikse reënval is ongeveer 800 mm by die monding van die Vrbas aan die Savarivier en tot 1500 mm in die suidelike deel van die kom. Kenmerkende gemiddelde vloei is ongeveer 34,6 l/s/km2 Die maksimum reënval kom voor in die laat herfs- en wintermaande in die suidelike dele van die Vrbaskom, met minimum hoeveelhede in die somer, terwyl die noordelike dele van die kom die meeste reën ontvang gedurende die somermaande (Junie–Julie), met die maksimum in November en Desember.

Sytakke
-------

Die belangrikste sytakke aan die regterkant is die Desna-rivier, die Ugar en die Vrbanja en links: Prusačka, Semešnica, die Pliva, die Crna Rijeka (Swartrivier) en die Suturlija-rivier, wat in die middelste deel van die opvanggebied geleë is.

Galery
------

* Naby Banja LukaNaby Banja Luka
* 
* Die rivier met sy pragtige kronkelsDie rivier met sy pragtige kronkels
*Propperse Dopperse poeding*, 'n kosstalletjie by Aardklop.
Straatoptrede met djembés.
**Aardklop** is 'n Suid-Afrikaanse kunstefees wat sedert 1998 jaarliks in die stad Potchefstroom in die Noordwesprovinsie van Suid-Afrika aangebied word. Die fees bied hoofsaaklik Afrikaanse produksies in teater, dans, kabaret en visuele kunste. Dit is die naasoudste Afrikaanse Kunstefees in die land.

Dié kunstefees word tydens die Septembervakansie van die Noordwes-Universiteit en skole in Noordwes aangebied, aangesien die fees van die fasiliteite soos sale en koshuise van hierdie instellings gebruik maak. Dit word op verskillende plekke in die stad gehou, lok ongeveer 150 000 besoekers en duur vyf dae lank.

Pryse wat uitgedeel word is die *Smeltkroes vir beste Afrikaanse verhoogteks* en die *Aardvark vir grensverskuiwende werk*.

Persone aan die spits was/is Giep van Zyl, Marguerite Robinson, Andries Vrey en ander.

Van 29 September tot 3 Oktober 2021 is 'n minifees by die Voortrekkermonument in Pretoria aangebied.
Dr. **Conrad Steenkamp** (1960 - ) is uitvoerende hoof van die Afrikaanse Taalraad en skrywer. Hy is ’n sosiale antropoloog met ’n agtergrond in prosesfasilitering en die bestuur van kulturele en natuurlike hulpbronne, veral op gemeenskapsvlak.

Lewensloop
----------

In 1976 het hy en 'n paar vriende 'n jeuggroep gestig bekend as "South African Youth and Future 2000". Dit het jongmense van verskillende agtergronde bymekaar gebring vir bespreking en meningsuitruiling, 'n ongewone ervaring destyds.

Hy het Suid-Afrika in 1985 verlaat en vir die volgende sewe jaar het hy in München, Duitsland gewoon, en as verkoper in 'n ondergrondse stasie, ‘n Engelse onderwyser gewerk, huisverwer gewerk. Hy het ook 'n draaiboek vir New Constantine Film geskryf. Hy het 'n beurs van die Heinrich-Boell-stigting van die Groen Party gekry, wat hom in staat gestel het om verder in Duitsland en later in Switserland te studeer.

In 1994 het hy teruggekeer na Suid-Afrika, en vir die volgende twee dekades het hy as konsultant gewerk in grondhervorming, gemeenskapsgebaseerde natuurlike hulpbronbestuur, bestuur van beskermde gebiede en Wêrelderfenisgebiede, kultuur- en erfenistoerisme en bemarking. Dit het 'n tydperk van ses jaar as 'n post-doktorale genoot aan die Carnegie Mellon Universiteit ingesluit, waartydens hy 'n internasionale navorsingsnetwerk op die been gebring en bestuur het wat fokus op beskermde gebiedsbestuur en oorgrens beskermde gebiede in Suider-Afrika.

Steenkamp het onlangs in Afghanistan, Nederland en nou die VK gewerk. Sy eerste roman, "Thomas en die gat in die Heelal" is met die Ernst van Heerden-prys vir kreatiewe skryfwerk bekroon.

Skryfwerk
---------

* Conrad Steenkamp, Thomas En Die Gat in Die Heelal, Human & Rousseau. Desember 1994.
* Conrad Steenkamp, April 2022, Gebruik Afrikaans oral – van kuns tot kuberruim!
* Conrad Steenkamp, J.B.M Hertzoggedenklesing, Armblankes, armbruines en die SA Akademie, 18 Oktober 2023.
Die Internasionale Ruimtestasie in Mei 2011, soos gesien vanaf die Endeavour-ruimtetuig.
Die **Internasionale Ruimtestasie** (IRS) is ’n ruimtestasie wat om die Aarde wentel en deur verskillende lande gebou, beman en onderhou word. Die eerste module is op 20 November 1998 gelanseer en die stasie word sedert 2 November 2000 permanent bewoon. Dit is in die eerste tien jaar van die huidige eeu aanhoudend uitgebrei en op 27 Mei 2011 voltooi.

Die Internasionale Ruimtestasie dien as 'n mikrogravitasie- en ruimtenavorsings-laboratorium waarin bemannings eksperimente kan uitvoer in biologiese, menslike, fisika, astronomie, meteorologie en ander velde.

Geskiedenis
-----------

In 1982 het die Amerikaanse president Ronald Reagan voorgestel dat ’n internasionale ruimtestasie met die naam Freedom gebou word. Daar het egter niks van gekom nie en in die begin van die 1990's is die konsep en die naam gewysig. Rusland, wat besef het dat daar geen verdere toekoms in hul ruimtestasie, Mir, was nie, het besluit om aan die projek deel te neem en sy eie planne vir Mir 2 op die ys gesit.

Om ervaring op te doen met ruimtestasies (onder meer langdurige verblyf in die ruimte), het die VSA en Rusland ’n ooreenkoms aangegaan wat bekend was as Fase Een. Daarvoor is omvattend gebruik gemaak van die Mir-ruimtestasie. In September 1993 het Al Gore en Wiktor Tsjernomirdin die planne van Fase Twee aangekondig. Dit was die daadwerklike bou van die Internasionale Ruimtestasie.

Op 29 Januarie 1998 is die ooreenkoms vir die ruimtestasie deur 16 lande onderteken. Dit het die basis gevorm van die grootste internasionale wetenskaplike projek in die geskiedenis van ruimtevaart. Die deelnemende lande is (in alfabetiese volgorde):

* België
* Brasilië
* Denemarke
* Duitsland
* Frankryk
* Italië
* Japan
* Kanada

* Nederland
* Noorweë
* Rusland
* Spanje
* Swede
* Switserland
* Verenigde Koninkryk
* Verenigde State van Amerika

  

Fase Drie van die projek behels die volledige werking en permanente bewoning van die ruimtestasie.

Huidige status
--------------

Die IRS se wentelbaan is tussen 330 en 435 km van die aarde af. Dit beweeg teen 7 706,6 m/s (27 743,8 km/h) en voltooi 15,7 wentelings per dag. Dit sal moontlik tot in 2028 in werking wees, waarna dit uit sy wentelbaan gehaal sal word sodat dit in die see kan neerstort.

Waarneembaarheid
----------------

Vanweë die grootte van die Internasionale Ruimtestasie, veral van die sonpanele, is dit maklik met die blote oog sigbaar van die Aarde af. NASA het ’n lys met besonderhede wanneer die IRS van Suid-Afrika af sigbaar is.

Sien ook
--------

* Sterrekunde-portaal
**Keeromstraat** is ‘n kort, maar bekende doodloopstraat in die hart van Kaapstad.

Die straat begin by die oostelike punt van Dorpstraat en loop suidweswaarts dood teen die agtertuin van die Sentrum vir die Boek. Voorheen het die straat ‘n noordelike ingang gehad vanaf Waalstraat deur ‘n groot poort onderdeur die gebou van die Wes-Kaapse Wetgewer.

In die straat is die Kaapse Hooggeregshoof gevestig sowel as kantore van regspersoneel. Voorheen het o.a. die Kaaplandse Nasionale Party hul kantore en D.C. Boonzaier sy ateljee daar gehad en was die Nederlandse klub daar ‘n gewilde bymekaarkomplek vir vooraanstaande Afrikaners.

Sedert sy stigting was Die Burger se kantore by **Keeromstraat 30** totdat Naspers / Media 24 ‘n toringgebou aan die Heerengracht betrek het. Weens die koerant en die politieke party se kantore in die straat het die straat ‘n simbool geword van die politieke mag van die Nasionale Party. Daarom is daar dikwels in die verlede na die **Keeromstraat-kliek** verwys bedoelende die Nasionale Pers en die Kaaplandse Nasionale Party.

Bbibliografie
-------------

* Scannell, J.P.: Keeromstraat 30. Gedenkbundel vir die vyftigste verjaardag van Die Burger. Kaapstad: Nasionale Boekhandel, 1965.
**Immanuel Kant** (IFA: [ɪmanuəl kant]; 22 April 1724 – 12 Februarie 1804) was 'n 18de-eeuse Duits-sprekende filosoof in die Pruisiese stad van Koningsberg (Duits: *Königsberg*, nou Kaliningrad, Rusland). Hy word as een van die mees invloedryke denkers in Europa en van die Verligting beskou.

Sy belangrikste werk is die Kritiek van Reine Beredenering (Duits: *Kritik der reinen Vernunft*), 'n kritiese ondersoek van die mens se verstand. In dié boek argumenteer Kant dat die mens nie direkte kontak met die werklikheid het nie, maar dat ondervinding van die wêreld bemiddel word deur kategorieë van verstand. Indien dit waar is beteken dit nie dat kennis van die wêreld vir ons afgesluit is nie, maar dat die manier hoe die wêreld aan ons verskyn gedeeltelik afhang van hoe ons verstand werk. 'n Bekende voorbeeld is Kant se stelling dat tyd en ruimte nie eienskappe van die wêreld self is nie, maar konsepte is wat die verstand op ondervinding toepas as 'n manier om 'n wêreldbeskouing te orden. Die *Kritiek van Reine Vernuf* is Kant se belangrikste bydrae tot epistemologie en metafisika. Hy skryf ook twee ander kritiese werke: die Kritiek van Praktiese Beredenering (Duits: *Kritik der praktischen Vernunft*) aangaande etiek, en die Kritiek van Beoordeling (Duits: *Kritik der Urteilskraft*) oor estetika en teleologie. In etiek word Kant beroemd vir sy invloedryke weergawe en verdediging van deontologie, d.w.s. dat die fondament van moraliteit is die pligte wat mens teenoor mens self en ander persone het, spesifiek die plig om mense se status as beredende persone te respekteer. Volgens Kant word mense absoluut verbied om op te tree in teenstelling met die vereistes om beredeneerd te wees. Byvoorbeeld 'n mens moet nooit lieg nie, want as almal lieg dan sou waarheid sinneloos wees en enige kommunikasie onmoontlik. Hy stel die kategoriese imperatief voor: mens moet dít doen en nie dát nie as gevolg van die tipe wese wat mens is, d.w.s. dieselfde pligte tel vir almal wat 'n wese, soos verstandlikheid, deel. Kant se ander etiese werke van belang is die Fundering vir die Metafisika van Sedelikheid (Duits: *Grundlegung zur Metaphysik der Sitten*) en die Metafisika van Sedelikheid (Duits: *Metaphysik der Sitten*).

Kant se werk was onmiddellik invloedryk in die Duits-sprekende wêreld. Die filosowe Johann Gottlieb Fichte, Schelling, Hegel en Schopenhauer sien hul teorieë as uitbreidings en verfynings van Kant se filosofie, en dié tradisie ontwikkel tot die Duitse idealisme. Kant se invloed in beide kontinentale en analitiese filosofie is steeds beduidend.

Sien ook
--------

* Morele argument vir die bestaan van God
Sebe
**Lennox Leslie Wongamu Sebe** (26 Julie 1926 – 23 Julie 1994) was hoofminister van die Xhosa- bantoestan van Ciskei, en die land se eerste president , ná sy selfregering in 1972.

Gebore in Belstone, naby King William's Town , het Sebe eers as 'n skoolonderwyser gewerk voordat hy in 1954 as 'n skoolhoof aangestel is. In 1968 is Sebe verkies as 'n verteenwoordiger van die Ama Ntinde-stam in die Ciskeiaanse Gebiedsowerheid en het verantwoordelik geword vir Opvoedkunde en Kultuursake, voordat dit in 1971 na die Landbou-portefeulje oorgedra is.

Sebe het die Ciskei Nasionale Onafhanklike Party gestig en het Ciskei se eerste verkiesing in Februarie 1973 betwis. Hy is verkies tot die Zwelitsha-kiesers en het hoofregter Mabandla opgevolg om die tweede Hoofminister van Ciskei op 21 Mei 1973 te word. Hy sou dan President word toe Ciskei was nominale onafhanklikheid van Suid-Afrika verleen op 4 Desember 1981. Sebe het homself in 1983 tot President vir Lewens verklaar .

Sebe was gekonfronteer met die leiding van 'n ekonomies onlewensvatbare staat, met 'n bevolking van een miljoen, baie van hulle Xhosa wat in die 1970's, tydens Suid-Afrika se apartheidsregime , gedwing is om na die bantoestan te verhuis .

Onmiddellik na onafhanklikheid het Sebe die mag gekonsolideer in 'n diktatorskap, ondersteun deur die 1 000-sterk militêre magte. Hy het alle opposisie verpletter, insluitend bittere betogings teen 'n transitotariefstaking in 1983 (die meeste inwoners het buite die bantoestan gewerk en op openbare vervoer staatgemaak om hulle aan die werk te kry). Dieselfde jaar het Sebe se broer, luitenant-generaal Charles Sebe, hoof van Ciskei se intelligensiediens, gepoog om die regering omver te werp. Alhoewel Charles Sebe gearresteer is, het hy in 1986 uit die tronk ontsnap en na die nabygeleë Transkei gegaan , waar hy voortgegaan het om teen die regime te agiteer. In 1987 het hy die ontvoering van Sebe se seun Khwane, wat in Transkei gevange gehou is, georkestreer totdat Sebe ingestem het om politieke gevangenes vry te laat in ruil vir sy seun.

Sebe het Israel by verskeie geleenthede tydens sy presidentskap besoek en 'n handelskantoor in Tel Aviv gestig wat deur twee Israeli's met bande met die Gush Emunim Israeliese setlaarbeweging bestuur is. Gedurende hierdie tydperk het die Ciskeiaanse hoofstad, Bisho , 'n susterstad-ooreenkoms met die nedersettingsgemeenskap van Ariel in die Wesoewer onderteken. Sebe het eenkeer beweer dat Israel amptelike erkenning aan Ciskei verleen het, hoewel die Israeliese ministerie van buitelandse sake dit ontken het. 

Sebe is op 4 Maart 1990 deur 'n militêre staatsgreep onder leiding van brigadier-generaal Oupa Gqozo omvergewerp en van korrupsie en menseregteskendings aangekla .
’n Kaart wat die posisie van die Son naby die rand van die Plaaslike Interstellêre Wolk aandui. Alpha Centauri is sowat 4 ligjare weg, in die naburige G-wolk.
Die **Plaaslike** of **Lokale Interstellêre Wolk** is die interstellêre wolk met ’n deursnee van sowat 30 ligjare waardeur ons Sonnestelsel tans beweeg. Dit is nie bekend of die Son in die Plaaslike Interstellêre Wolk ingesluit is of in die streek waar die wolk in ’n wisselwerking met die naburige G-wolk is nie. Die Sonnestelsel het die Plaaslike Interstellêre Wolk vermoedelik tussen 44 000 en 150 000 jaar gelede binnegegaan en sal na verwagting nog sowat 10 000 tot 20 000 jaar daarin bly. Die temperatuur in die wolk is sowat 6 000 kelvin, min of meer dieselfde as dié op die Son se oppervlak. Die spesifieke hittekapasiteit is agter baie laag omdat die wolk nie baie dig is nie – sowat 0,3 atome per cm3. Dit is minder dig as die gemiddelde interstellêre medium in die Melkweg (0,5 atome/cm3), maar ses keer digter as die gas in die Plaaslike Borrel (0,05 atome/cm3) wat die plaaslike wolk omring.

In 2009 het Voyager 2-data daarop gedui dat die magnetiese krag van die plaaslike interstellêre medium sterker is as wat voorheen vermoed is. Die feit dat die Plaaslike Interstellêre Wolk sterk gemagnetiseer is, kan verduidelik hoekom dit steeds bestaan onlangs die druk wat daarop uitgeoefen word deur winde wat uit die Plaaslike Borrel waai.

Die Plaaslike Interstellêre Wolk se potensiële invloed op die Aarde word verhinder deur die sonwind en die Son se magneetveld. Dié wisselwerking met die heliosfeer word tans ondersoek deur die Interstellar Boundary Explorer (IBEX), ’n Nasa-satelliet wat die grens tussen die Sonnestelsel en die interstellêre ruimte vasstel.
Immanuel Kant
In die Kantiaanse filosofie is die **ding op sigself** (Duits: ***Ding an sich***) die status van objekte soos hulle is, onafhanklik van hul voorstelling en waarneming. Die konsep van die ding op sigself is deur die Duitse filosoof Immanuel Kant bekendgestel, en is oor die volgende eeue met kontroversie onder latere filosowe teëgekom. Dit is nou verwant aan Kant se konsep van *noumena* of die objek van ondersoek, in teenstelling met die verskynsel, sy manifestasies.

Kantiaanse filosofie
--------------------

In sy leerstelling van transendentale idealisme het Kant aangevoer die som van alle objekte, die empiriese wêreld, is 'n kompleks van verskynings waarvan die bestaan en verband slegs in ons voorstellings voorkom. Kant stel die ding op sigself soos volg in:

```
"En ons, terwyl ons sinvoorwerpe tereg as blote verskynings beskou, bely daardeur dat hulle op 'n ding op sigself gebaseer is, al ken ons hierdie ding nie soos dit op sigself is nie, maar ken slegs sy verskynings, nl. die manier waarop ons sintuie deur hierdie onbekende iets beïnvloed word."
```

— *Prolegomena*, § 32
Julius Katchen in 1956.
**Julius Katchen** (15 Augustus 1926 - 29 April 1969) was 'n Amerikaanse pianis, mees bekend vir sy opnames van Brahms se solowerke vir klavier.

Loopbaan en lewe
----------------

Katchen is gebore in Long Branch, New Jersey, en maak sy buiging teen die leeftyd van 10, met die speel van Mozart se Klavierconcerto No. 20 in D mineur. Eugene Ormandy het van sy debuutopvoering te hore gekom, en hom uitgenooi om saam met die Philadelphia Simfonieorkes in New York op te tree. Katchen het tot en met 14-jarige leeftyd musiek studeer onder sy grootouers aan moederskant, Mnr. en Mev Svet; immigrante uit Europe wat klas gegee het aan die Moskouse en Warskouse Konservatoria. Hy het Haverford Kollege bygewoon, waar hy in 1946 bo-aan sy klas 'n vierjaargraad in filosofie (in drie jaar) verwerf. Hierna vertrek hy na Parys waar hy uitgenooi is om die VSA te verteenwoordig tydens die eerste Internasionale UNESCO Fees, waar hy Beethoven se Klavierconcerto No. 5 (*Keiser* Concerto) saam met die Orchestre National de la Radiodiffon Française gespeel het. Hierna het hy in die Lente van 1947 'n Europese toer onderneem en voordragte gegee in Rome, Venesië, Napels, Parys, Londen en Salzburg. Hierna besluit hy om permanent in Parys te woon, waarop hy soos volg kommentaar gelewer het: "In Frankryk kom klavierstudente om konstruktiewe wyse bymekaar, en dan word hulle selfs vriende. Hulle woon mekaar se konserte by en lewer applous. In die VSA woon hulle ook kollegas se konserte by, maar in die hoop om te aanskou hoe dié sy nek breek."

Hy is in 1956 getroud met Arlette Patoux van Le Vesinet, Frankryk.

Aan die einde van die 1960's het hy die Brahms Trios vir Decca opgeneem saam met Josef Suk en János Starker.
Hyhet ook Brahms se drie vioolsonates opgeneem saam met Suk, en Brahms se tweede tjellosonate saam met Starker. Hy sterf egter voordat hulle die eerste tjellosonate kon opneem.

Katchen en sy vrou was ywerige versamelaars van netsuke; 195 stukke uit hul versameling is tydens veilings in 2005 en 2006 vir £1.2 miljoen verkoop (Sotheby's 2005 en 2006). 'n Verdere 392 is verkoop tydens veilings in 2016 en 2017 vir £2.3 miljoen (Bonhams 2016 aen 2017), insluitende Katchen se gunsteling stuk (na sy dood deur sy vrou Arlette bekom), wat 'n rommelige hond en haar kleintjie uitbeeld, deur die bekende 18de eeuse kunstenaar Gechu. Die meesterwerk het die tweede hoogste prys ooit behaal vir 'n netsuke tydens 'n veiling.

Noemenswaardige opnames
-----------------------

Katchen se 6-CD stel van Brahms se *Werke vir Soloklavier* (Decca Plaatetiket) word hoog aangeslaan en word deur baie beskou as een van die beste beskikbare opnames van Brahms se klaviermusiek. In 2016 het Decca 'n 36-CD stel van sy volledige opnames vir die plaatetiket vrygestel.
Die **Kaap York-meteoriet**, ook bekend as die **Innaanganeq-meteoriet**, is een van die grootste ystermeteoriete wat al op Aarde ontdek is. Dit val in die chemiese groep IIIAB. Benewens baie klein fragmente is minstens agt groot stukke mt 'n totale massa van 58 ton herwin. Die grootste stuk het 'n massa van 31 ton. Die meteoriet is genoem na die plek waarnaby die grootste fragment ontdek is: 37 km oos van Kaap York in Groenland.

Die datum waarop die meteoriet geval het, word oor gedebatteer, maar dit is waarskynlik binne die afgelope paar duisend jaar. Ander ramings is 10 000 jaar gelede.

Geskiedenis
-----------

Peary by die "Ahnighito"-fragment.
Die meteoriet was eeue lank bekend aan die Inughuit (die plaaslike Inuïete), wat dit gebruik het as 'n bron van yster vir gereedskap. Die eerste buitelander wat die meteoriet bereik het, was Robert Peary in 1894, met die hulp van Inuïetgidse. 

Die ystermassas was aan die Inuïete bekend as "Saviksoah" ("Groot Yster", later hernoem tot "Ahnighito" deur Robert Edwin Peary) van 31 000 ton, "Die Vrou" van 3 000 ton en "Die Hond" van 400 kg.

Vandag kan die stuk genaamd "Ahnighito" van 3,4 by 2,1 by 1,7 m gesien word in die Arthur Ross-saal van die Amerikaanse Natuurhistoriese Museum. Dit is so swaar dat die uitstallingsvloer se ondersteuningstruktuur op die rotslaag onder die museum moet rus.

In 1963 is 'n vierde groot stuk van die Kaap York-meteoriet op die Agpalilik-skiereiland ontdek deur Vagn F. Buchwald. Die Agpalilik-meteoriet, ook bekend as "Die Man", weeg sowat 20 000 ton en is te sien in die Geologiese Museum van die Universiteit van Kopenhagen in Denemarke.

Bibliografie
------------

* Patricia A.M. Huntington. *Robert E Peary and the Cape York meteorites*

Skakels
-------

* Amerikaanse Natuurhistoriese Museum
* www.meteoritestudies.com
* Cape York on the Meteoritical Bulletin Database
* Wikimedia Commons logo Wikimedia Commons het meer media in die kategorie Kaap York-meteoriet.
* Hierdie artikel is in sy geheel of gedeeltelik uit die Engelse Wikipedia vertaal.

Koördinate: 76°08′N 64°56′W﻿ / ﻿76.133°N 64.933°W﻿ / 76.133; -64.933
**Eienskappe**| **Algemeen** |
| --- |
| Naam | Kaliumferraat |
| Struktuurformule vanStruktuurformule van  |  |
| Chemiese formule | K2FeO4 |
| Molêre massa | 198,04 g/mol  |
| CAS-nommer | 13718-66-6   |
| Voorkoms | Swart of donkerpers vastestof |
| **Fasegedrag**   |
| Selkonstantes | a=770,5; b=586,3;c=1036 pm   |
| Ruimtegroep | Pnma  |
| Nommer | 62   |
| Strukturbericht | H1₆ |
| Smeltpunt | >400 °C |
| Kookpunt |  |
| Digtheid |  |
| Oplosbaarheid | >0,51 [mM/L]; (pH=9,2) |
| **Suur-basis eienskappe** |
| pKa |  |
| **Veiligheid** |
| Flitspunt | onbrandbaar |
| Tensy anders vermeld is alle data vir standaardtemperatuur en -druk toestande. |
|   |  |
| Portaal  Chemie |

**Kaliumferraat** is 'n sout van kalium met die suurres FeO2−4 wat yster in sy seldsame 6+-oksidasietoestand bevat.

Die stof is 'n sterk oksideermiddel.

Kristalstruktuur
----------------

Kaliumferraat kristalliseer in 'n ortorombiese struktuur. Dit is isostruktureel met kaliumsulfaat. Die struktuur is bekend as die H16-struktuur van die strukturbericht-klassifikasie. Yster word omring deur 'n tetraëder van suurstofatome.

Vervaardiging
-------------

Daar is verskeie maniere om hierdie stof te verkry:

1. Elektrolities: 'n ysteranode in NaOH/KOH
2. Die droë metode: verhitting van ysteroksiede onder sterk basiese omstandighede en suurstof; dit kan nogtans tot ontploffings lei
3. Die nat metode: 'n Fe(III) word geoksideer onder basiese omstandighede met 'n oksideermiddel soos hipochloriet of chloor.

Li et al. gebruik yster(III)nitraatnonahidraat Fe(NO3)3.9H2O en 'n oplossing van KClO

Eienskappe
----------

Die sout is in water nie goed oplosbaar nie, maar oplossings van 0,51 mM kan vervaardig word. Sy stabiliteit hang sterk van die pH af. Die spoed waarmee dit ontbind is minimaal by pH=9,2-9,4. Die ferraatioon is egter veral 'n sterk oksideermiddel by laer waardes van die pH:

{\displaystyle FeO\_{4}^{2-}+8H^{+}+3e^{-}\rightarrow Fe^{3+}+H\_{2}O\ E^{\ominus }=\ +2,20V}
{\displaystyle FeO\_{4}^{2-}+4H\_{2}O+3e^{-}\rightarrow Fe(OH)\_{3}+5OH^{-}\ E^{\ominus }=\ +0,72V}

Gebruike
--------

Die stof word in die suiwering van vars water vir die drinkwatervoorsiening gebruik. Dit oksideer organiese besoedeling soos BPA en vorm yster(III)kolloïede was na aggregasie neergeslaan en verwyder kan word. Baie onsuiwerhede word so verwyder.
**Wubi** (**W**indows-based **Ub**untu **I**nstaller) is 'n amptelike vrye sagteware, Windows gebaseerde installeerder vir die Ubuntu-bedryfstelsel.

Wubi is as 'n onafhanklike projek van Ubuntu gebore maar word sedert weergawe 8.04 by Ubuntu ingesluit. Wubi kan ook op die Ubuntu Live CD aangetref word  en is ook by Ubuntu 7.10 Gutsy Gibbon weergawe ingesluit.

Die doel van die projek is om gebruikers van Windows bekend te stel aan Linux deur Ubuntu te gebruik sonder om enige risiko te loop om data te verloor as gevolg van formatering of segmentering van hul hardeskywe. Wubi kan ook gebruik word om Ubuntu vanuit Windows te oninstalleer.

Wubi is nie 'n virtuele masjien nie, dit skep eerder 'n alleenstaande installasie binne 'n lusgemonteerde toestel. Dit is nie opsigself 'n Linux-verspreiding nie maar eerder 'n installeerder vir die Ubuntu bedryfstelsel.

Wubi installeer nie Ubuntu direk op sy eie hardeskyf-partisie nie en kan ook nie ongebruikte hardeskyfspasie gebruik om die bedryfstelsel te installeer nie. 'n Mens sou egter bogenoemde kon vermag met die LVPM (Loopmounted Virtual Partition Manager) gebruik om die Wubi-gegenereerde Ubuntu installasie na 'n regte partisie te verskuif, soos byvoorbeeld op 'n USB flitskyfie. Hierdie opstelling het die voordeel dat gebruikers die bedryfstelsel en drywers kan toets voordat hulle dit op 'n eie pasgemaakte partisie installeer (om sodoende risiko's rakende die loodsprogram en ander funksies van die bestaande bedryfstelsel te vermy).

Wubi voeg 'n keuse by die standaard Windows loodsgids wat 'n mens in staat stel om Linux te hardloop. Ubuntu word binne 'n lêer in die Windows lêerstelsel (c:\ubuntu\disks\root.disk) gestoor eerder as op sy eie partisie. Hierdie lêer word dan deur Linux gebruik asof dit 'n werklike hardeskyf is.

'n Verwante projek, Lubi, gebruik Linux as die gasheerstelsel in plaas van Windows. 'n Weergawe vir die Mac OS-bedryfstelsel, Mubi, word ook in die vooruitsig gestel.

Beperkinge
----------

* Hibernering word nie ondersteun nie.
* Wubi se lêerstelsel is meer kwesbaar vir probleme wat spruit uit skielike kragonderbrekings as 'n normale lêerstelsel.

Verwysings en voetnotas
-----------------------

1. ↑  "Wubi - FAQ" (in Engels). Ubuntu. Geargiveer vanaf die oorspronklike op 12 Oktober 2019. Besoek op 27 November 2010.
2. 1 2 3   Geargiveer 26 Junie 2007 op Wayback Machine, Wubi - FAQ, Wubi, nagegaan op 23 Junie 2007
3. 1 2   Wubi - FAQ
4. ↑  , Discussions for Wubi inclusion in Gutsy, Ubuntu Forums, Henrik, 27 April 2007, nagegaan op 23 Junie 2007
5. ↑  , "Installer For Windows - Ubuntu Wiki", Ubuntu, nagegaan op 23 Junie 2007
6. ↑   Inligting oor Lubi, LVPM, UNetbootin, en Bubakup - Lubi
Die monument van naby
Die Karel Landman Monument
Die **Karel Landman Monument** huldig die nagedagtenis van die Voortrekkerleier Karel Landman. Dit lê op 'n feesterrein op 'n plaas De Kol-rant in Olifantshoek, wes-noordwes van Alexandria in die Oos-Kaap. Hierdie monument is ontwerp deur Gerard Moerdijk en bestaan uit 'n reuse aardbol met 'n aantal waens uitgebeeld oor die suidpunt van Afrika. Tydens die besoek van die Simboliese Ossewatrek aan die gebied is die monument op 16 Desember 1938 onthul. Landman was afkomstig uit hierdie streek.

Ontstaan
--------

Die gedagte aan so ’n monument het by meneer GDJ Aucamp ontstaan. Hy het op 2 September 1938 die vraag geopper of die Eeufees van die Groot Trek nie ook plaaslik herdenk moet word nie, onder meer deur die oprigting van ’n gedenkteken in die distrik Alexandria. Daardie distrik het immers as wyk Olifantshoek van Uitenhage die grootste trekgeselskap opgelewer, dié onder Karel Landman.
Meneer JA Scheepers het die terrein vir die monument geskenk. Die gedagte was eers om ’n ruwe steen op ’n geskikte voetstuk op te rig. Gerhard Moerdijk, die argitek, is in dié verband genader, en nadat hy die terrein besoek het, het hy gemeen dat ’n reuse-granietklip op ’n paslike voetstuk onprakties sou wees. Hy het ’n groot, hol aardbol van beton, met ’n ossewa oor ’n kaart van Suid-Afrika voorgestel. Dié finale ontwerp is in Mei 1939 ontvang en goedgekeur.

Intussen het die hoeksteenlegging op 16 Desember 1938 plaasgevind. By daardie geleentheid het 844 feesgangers die plegtigheid bygewoon. Na ’n openingsrede deur die voorsitter is ’n diens deur dominee GP le Roux, van Riebeeck-Oos, gelei. Die Voortrekkergelofte, afgelê voor Bloedrivier, is gelees en vier kinders is gedoop.

Die hoogtepunt van die fees was toe die 77-jarige mevrou CJ Scheepers, ’n dogter van Christiaan, die jongste broer van die Trekleier, Karel Landman, en moeder van die skenker van die terrein, die hoeksteen gelê het met ’n silwertroffel wat deur die feeskomitee geskenk is.

Die oprigting van die monument is deur die Gebrs. Lupini, van Johannesburg, teen ’n totale koste van £470 (R940) onderneem.

Die onthulling van die monument het op 16 Desember 1939 op De Kol-rant plaasgevind en meer as 1000 feesgangers het daar vergader. Na ’n erediens onder leiding van dominee CH Latsky, van Alexandria, het meneer JHJ Potgieter die aanwesiges verwelkom.

Daardie middag het dominee WA Landman, ’n burger van Alexandria en bloedverwant van Karel Landman, die monument onthul. In sy rede het hy ’n oorsig gegee van die lewe van Karel Landman. Hy het die hoorders gemaan om die ideale van die vadere te bewaar en sodoende te verhoed dat die monumente later grafstene word, wat slegs as herinnering aan ’n roemryke verlede kan dien.

Die monument, wat hoofsaaklik bestaan uit ’n aardbol met ’n deursnee van ongeveer 5 m, toon ’n ossewa met ’n span osse wat oor Afrika beweeg.

Bronne
------

* Opperman, A. J.P. 1989. Karel Landman. In *Afrikanerbakens*, FAK: Aucklandpark, pp. 66–67.
* Internetmuseum vir Afrikanergeskiedenis
***Punk in Africa***, is 'n 2012-meertalige Afrika-dokumentêre historiese punkmusiekfilm wat deur Deon Maas en Keith Jones geregisseer is en deur die regisseur self saam met Jeffrey Brown vervaardig is. Ivan Kadey, Paulo Chibanga, Lee Thomson en Warwick Sony tree in die rolprent op. Die film wentel om die verhaal van die veelrassige punkbeweging binne die politieke en sosiale omwentelinge wat in drie Suider-Afrikaanse lande ervaar word: Suid-Afrika, Mosambiek en Zimbabwe.

Die dokumentêr het sy première op 29 Januarie 2012 in die Verenigde State gehad. Die film het gemengde resensies van kritici ontvang en by baie filmfeeste vertoon. Die filmmusiek wat deur verskeie musiekgroepe regoor Suider-Afrika gedoen is, soos: Suck, Wild Youth, Safari Suits, Power Age, National Wake, KOOS, Kalahari Surfers, The Genuines, Hog Hoggidy Hog, Fuzigish, Sibling Rivalry, 340ml (Mosambiek), Panzer, The Rudimentals (Zimbabwe), Evicted, Sticky Antlers, Freak, LYT, Jagwa Music, Fruits and Veggies, Swivel Foot.

In 2013 is die DVD van die film vrygestel as 'n internasionale weergawe sonder 'n streekskode en met Engelse, Duitse, Spaanse en Portugese onderskrifte vir die Engelstalige oudioweergawe.

Deelnemers
----------

* Paulo Chibanga
* Michael Fleck
* Ivan Kadey
* Ruben Rose
* Warrick Sony
* Lee Thomson
**Turknael** *Erodium moschatum* is 'n plant wat afkomstig is uit Europa en Asië, maar dit reeds meer as 'n eeu teenwoordig in Suid-Afrika.

Dit is een- of tweejaarliks, regop tot liggende, aromatiese kruid wat aan die familie Geraniaceae behoort. Die wetenskaplike naam verwys na 'n muskusagtige reuk wanneer dit fyngemaak word. Sy jong vrugte het langwerpige style, losweg in kolomme saamgesmelt. Elke styl lyk soos 'n reier se snawel. Die plant, wat 'n hoogte van ongeveer 30 cm bereik, het veervormig saamgestelde blare met getande blaadjies, en bloeiwyses wat bestaan ​​uit 5–13 violet tot pienk blomme elk .Die heliese sterte (d.i. style) van die vrygemaakte merikarpe van die vrugte herinner aan baie lang, gedraaide menslike naels - vandaar die Afrikaanse naam turknael. In Suid-Afrika vind die bloei van Junie tot Desember plaas, met 'n hoogtepunt in Julie, Augustus en September.

Die plant word deur volstruise, bokke en skape gevreet, maar in skape kan dit liggevoeligheid veroorsaak wanneer groot hoeveelhede gevreet word.
Die skape kry purulente korsies op hulle gesigte en neusvlakke en andere dele wat nie met wol bedek is nie.
**Lusail** (Arabies: لوسيل‎ , ALA-LC : Lūsayl, Arabiese uitspraak: [luːˈsajl] ) is die tweede grootste stad in Katar, geleë aan die kus, in die suidelike deel van die munisipaliteit Al Daayen. Lusail is ongeveer 23 km noord van die middestad van Doha, net noord van die West Bay Lagoon, op meer as 38 vk km en sal uiteindelik die infrastruktuur hê om 450 000 mense te akkommodeer. Van hierdie 450 000 mense word beraam dat 250 000 of minder inwoners sal wees, 190 000 kantoorwerkers en 60 000 kleinhandelwerkers.

Daar word beplan om marinas, woongebiede, eilandoorde, kommersiële distrikte, luukse inkopie- en ontspanningsgeriewe, en 'n gholfbaangemeenskap, mensgemaakte eilande en verskeie vermaaklikheidsdistrikte te hê. Konstruksie is nog aan die gang. Ontwikkeling word uitgevoer deur die staatsbeheerde ontwikkelaar Qatari Diar saam met Parsons Corporation en Dorsch-Gruppe.

Die Lusail-stadion was een van die plekke vir die 2022 FIFA Sokkerwêreldbeker, waar die eindstryd beslis is. Dit is ook die terrein van 'n Formule Een-renbaan waar die eerste Katarse Grand Prix in 2021 gehou is.

Geskiedenis
-----------

 Konstruksie in Lusail in 2016
In 'n vroeëre 1904-transkripsie van Lorimer's *Gazeetteer* merk hy op dat Sheikh Jassim hom eerste in 1903 in Lusail met 'n paar geallieerde stamme gevestig het. Sheikh Jassim het gesterf en is in Julie 1913 in Lusail begrawe. Sy fort, bekend as die "Founder's Fort", was sy basis van bedrywighede en word erken as 'n belangrike kulturele ikoon van Katar.

Planne vir die ontwikkeling van Lusail-stad is vir die eerste keer in 2005 aangekondig. Nadat 'n kabinetsbesluit in 2002 aanvaar is, het Lusail saam met sy voorstede Al Kharayej en Jabal Thuaileb die eerste gebiede van Katar geword waar buitelanders vaste eiendom kon besit. In Desember 2013 het *Qatari Diar* aangekondig dat meer as 80% van die erwe in Lusail verkoop is. Daar is in April 2018 bereken dat meer as 80% van die stad se infrastruktuurprojekte voltooi is.

Satellietaansig van Lusail en Al Egla
Voorstelling van Lusail-stadion na voltooiing
Nadat Katar die gasheerregte vir die 2022 FIFA Wêreldbeker bekom het, is daar besluit dat 'n massiewe stadion in Lusail gebou moet word. Die uitkoms was die Lusail Iconic Stadium, wat die eindstryd tussen Argentinië en Frankryk aangebied het. Sportliefhebbers kan toegang tot die distrik kry deur die Lusail LRT en die Doha Metro.